Komiti ya Matobo e thusa batlhoki
Ba komiti ya badirela pusoya villageextension team (VET) kwa Matobo mo kgaolong potlana ya Tutume ba abetse bana ba ba tlhokang dikobo di le lesome le botlhano tse di lopileng P2 250 kgwedi ya Phukwi e tlhola gane. Mothusa modulasetilo wa komiti eo, Rre FaniCooper o tlhalosiste gore madi a a rekileng dikobo tseo ke a ba saleng ba a kokoanya ka go ntsha lemme mo dikgwatlheng tsa bone. Rre Cooper o kaya fa ba bone go tshwanela go tswela kwa bathong go thusa fa ba kgonang teng ka go abela bana ba ba tlhokang. A re ba lemotsha setshaba fa ba sa lebaganale ditiro tsa bone tsa letsatsi le letsatsi fela mme ba angwa ke matshelo a ba bangwe. O boletse fa e se la ntlha ba aba ka ba ne ba agela motlhoki mongwe ntlo ya boitlhomelo. Molaodi wa kgaolo potlana ya Tutume, Rre Michael Chilimba o ne a galaleletsa tiro ntle e, ka e le sesupo sa go tshwenyega ka matshelo a batho babangwe go na le tiro e ba e thapetsweng fela. Molaodi o ne a ba kgothatsa go tswelela ka mowa o le mongwe le ka tshwaragano go direla ba ba tlhokileng lesego mo botshelong. Motsadi wa bana ba ba amogetseng dithuso, Mme Kgaleng Tabojose o ne a leboga komiti eo , a kgothatsa dikomiti tsedingwe mo motseng go tsaya malebela mo komiting eo di tshwaraganele le puso ntwa ya go nyeletsa lehuma. BOKHUTLO